En els seus dos-cents llargs anys d'història, la literatura infantil i juvenil ha esdevingut un dels àmbits culturals més fèrtils per a la creació artística.
Les seves primeres mostres arrelen a la tradició rondallística i els seus brots més recents es nodreixen dels mitjans audiovisuals.
Entre ambdues manifestacions, una munió de personatges s'han convertit en arquetips de la literatura universal i endinsar-se en les seves peripècies esdevé una experiència inoblidable.
L'exposició Personatge a la vista! vol retre un homenatge als protagonistes de tinta i paper que ens han fet lectors.
Des del Palau Robert, volem convidar-vos a viure o reviure aquesta experiència lectora i a participar de la proposta didàctica que hem elaborat per als diferents nivells educatius.
Del 21 d'abril al 30 de novembre 2005
El procés de llegir implica reconèixer la significació de senyals de qualsevol ordre, per això a l'exposició tindrem un flaix amb:
- els INDICIS de percepcions visuals, tàctils, olfactives, sonores i emotives;
- els indicis ens porten als SIGNES i aquests, al seu torn;
- es transformen en els SÍMBOLS.
Els símbols més coneguts són les lletres que combinades formen paraules, que, ben remenades, creen frases que, juntes, fan pàgines... que fan llibres!
Quan som capaços de reconèixer, ja estem en disposició de llegir.
Accedirem a la part on ens identificarem amb allò que es relata, trobant-nos davant dels llibres que agrupem en:
- Llibres que tenen com a protagonistes OBJECTES amb vida
El món està ple de petites coses.
Qui sap si aquestes petites coses de cada dia tenen vida.
La literatura demostra que algunes poden animar-se, cobrar vida.
I que aleshores es deleixen per ser com les persones i viure a prop nostre.
Un raspall pot ser el gos més fidel; un tros de fusta pot ser el més trapella dels nens.
Un trencanous serà un príncep valent)
- Llibres que tenen com a protagonistes ANIMALS que són humans
Sovint es diu que les persones són animals racionals.
En la literatura, abans i després d'Isop, s'hi troben animals que pensen, parlen i actuen ben bé com les persones.
Són ells els animals racionals o som nosaltres?
(els Tres Porquets, la Rateta presumida, el Llop, la Piga, el Rovelló )
- Llibres que tenen protagonistes INFANTS
Moltes persones consideren la infantesa i la joventut com l'edat d'or de la vida.
Fruit de l'observació, la narrativa per a infants i joves presenta sovint protagonistes que reflecteixen la manera quotidiana de ser i de fer de molts infants de carn i ossos.
Llegint les peripècies d'aquests personatges, el lector es podria exclamar:
És com jo i fa el que jo faria!
(Viure aquí o allà, ara o fa una pila d'anys, ser així o aixà, marca la diferència que hi ha, per exemple, entre Shin-Chan o la Caputxeta.)
- Llibres que tenen com a protagonistes a PERSONES AMB POCA FORTUNA o MOLT ESPAVILATS:
Identificar-se amb l'altre vol dir ser capaç de plorar si l'altre plora o de riure si l'altre riu.
Tant en la literatura adulta com en la que s'adreça als infants i joves, els personatges es troben immergits en situacions i circumstàncies que poden arribar a commoure el lector profundament. (l'Aneguet Lleig, la Ventafocs, Oliver Twist o Molly Moon.Entre els espavilats, l'Emili, la colla dels Cinc, Flanagan o Tintín).
- Llibres que tenen protagonistes amb QUALITATS SUPERLATIVES.
Identificar-se en l'altre també implica reconèixer que no tothom és igual.
Hi ha gent que és més alta, o més prima o més llesta que d'altra.
Alguns personatges han nascut amb un detall tan específic que no hi ha, ni hi ha hagut, ningú més com ells des que el món és món i la literatura, literatura.
Alguns tenen uns defectes tan exageradament evidents que ningú voldria assemblar-s'hi.
D'altres tenen unes qualitats tan superlatives que embafen.
Tercera part de l'exposició, que anomenem IMAGINAR
Llegir és imaginar, i imaginar tant el que és possible com el que és impossible.
La lectura és una activitat dialèctica en què entren en joc la memòria, la intel·ligència i la imaginació.
La imaginació és a la base de qualsevol avenç artístic, científic o tècnic.
D'aquí en deriva el valor i la importància de la lectura... des de les primeres edats.
Com que imaginem, ens trobem amb PERSONATGES FANTÀSTICS.
Les rondalles d'arreu del món estan plenes de personatges fantàstics, la natura dels quals no és ni humana ni animal.
Viuen en un altre món i fan coses que no poden fer les persones.
Són éssers superlatius, que encarnen el màxim que es pot imaginar d'una qualitat o característica humana. (diables, fades, gegants, follets).
Però no només els personatges poden ser fantàstics, sinó que també ho poden ser el TEMPS o els ESPAIS.
La lluita del bé contra el mal és EL GRAN COMBAT.
Un dels motius més recurrents de la novel·la d'aventures juvenil és el de la narrativa èpica.
En termes clàssics, aquest tipus de novel·les o àlbums de còmic posen en escena l'etern combat del bé contra el mal.
El protagonista, l'heroi, lluita contra un adversari, sovint molt més fort i poderós que ell, per capgirar una situació injusta, encara que s'hi jugui la vida.
En la literatura juvenil, més que en l'adulta, l'heroi té el suport incondicional d'un personatge amic –pare, mestre, ancià...– que l'ajuda en tot i per tot, desinteressadament.
La conclusió de l'exposició la trobarem en el darrer espai que ens convida a la lectura.
Hi trobarem llibres que podrem manejar i llegir.